ઉપાશ્રયમાં હમણાં હમણાં અનિલભાઈ પણ આવે છે. વહેલી સવારે તેઓ આવી જાય, મહારાજ સાહેબનું વ્યાખ્યાન પતે પછી પણ તેમને ઘેર જવાની ઉતાવળ ન હોય. તેમનાં દીકરાદીકરી પરદેશ વસ્યાં છે, તેઓ પરદેશમાં સારું કમાય છે. અનિલભાઈને પણ અહીં પોતાનું અદ્યતન સગવડોવાળું ઘર છે, નિયમિત બેઠી આવક છે, તેથી તેમણે પોતાનો ધંધો સમેટી લીધો છે. અનિલભાઈનાં પત્ની દેવલબહેનનું એક વર્ષ પહેલાં અવસાન થયું છે. દેવલબહેનના અવસાન નિમિત્તે દીકરોદીકરી સહકુટુંબ આવ્યાં હતાં. દીકરી એકાદ મહિનો રોકાઈ હતી અને અનિલભાઈને આગ્રહપૂર્વક ખૂબ સ્નેહથી પોતાની સાથે પરદેશ લઈ ગઈ હતી. દેવલબહેને એમના જીવનના છેલ્લા દિવસોમાં અનિલભાઈને કહ્યું હતું : ‘હું ન હોઉં ત્યારે સંતાનો સાથે રહેવા જતા રહેજો.’ અને વરસો પહેલાં સંતાનોને પણ કહ્યું હતું, ‘અમે બેઉ હયાત હોઈશું ત્યાં સુધી અહીં રહીશું પણ બેમાંથી એક થઈએ ત્યારે તમારી સાથે આવીને વસીશું.’